Hulde gebring aan egpaar wat in vliegongeluk sterf | Maroela Media
Die wrak van die vliegtuig. (Foto: Verskaf deur SAPD)
Boodskappe van skok en hartseer het Vrydag op sosiale media ingestroom vir die geliefde egpaar, Jan en Engela Kemp, wat vroeër vandag gesterf het toe hul vliegtuig op 'n plaas naby Mookgopong in Limpopo neergestort het.
Kol. Moatshe Ngoepe, woordvoerder van die polisie, sê die egpaar van Volksrust in Mpumalanga was op pad om by hul seun by 'n wildlodge in die Waterberg-distrik te gaan kuier toe die ongeluk omstreeks 13:30 gebeur het. Volgens Ngoepe het die ligte vliegtuig op 'n heuwel naby een van die lodges in die gebied neergestort.
Pappie Maja, woordvoerder van die Burgerlike Lugvaartowerheid (BLO), het aan Maroela Media gesê die oorsaak van die ongeluk is nog nie bekend nie, maar word ondersoek. Volgens Maja is die vliegtuig grootliks verwoes in 'n brand wat ná die impak ontstaan het.
Jan was 'n ywerige vlieënier en die egpaar was bekend en geliefd in die Volksrust-gemeenskap. Verskeie mense het op sosiale media hulde aan die egpaar gebring en hulle as mense "met harte van goud" bestempel.
"Rus in vrede my vriend. Nou kan jy vlieg net waar en wanneer jy wil," het een sosialemediagebruiker geskryf.
Ngoepe sê 'n geregtelike doodsondersoek word gedoen.
Die toneel van die ongeluk. (Foto: Verskaf deur SAPD)
Ag tragies. Innige simpatie met naasbestaandes van die paartjie.
Baie hartseer nuus oom Jan en tannie Engela. Julle is legendes. Riv vlieg vir altyd hoog. Sterkte aan die familie.
Menseregte kommisie sal nou ondersoek hoekom die vliegtuig nog die ou vlag op het.
Watter fabrikaat en model vliegtuig?
Dis 'n verskriklike tragies ongeluk. Baie sterkte aan egpaar se seun voor wie die ongeluk gebeur het, dis baie om te verwerk, ons gedagtes is met jou en wens jou baie sterkte toexx